KOMMISSIONENS FORORDNING (EF) Nr. 1556/96 af 30. juli 1996 om indførelse af en ordning med importlicenser for visse frugter og grøntsager fra tredjelande

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1035/72 om den fælles markedsordning for frugt og grøntsager (1), senest ændret ved Kommissionens forordning (EF) nr. 1363/95 (2), særlig artikel 22, stk. 2, og

ud fra følgende betragtninger:

Ifølge artikel 22, stk. 1, i forordning (EØF) nr. 1035/72 kan der ved import til Fællesskabet af de i artikel 1, stk. 2, nævnte produkter kræves fremlagt en importlicens;

for at sikre et bedre kendskab til handelsstrukturen for visse følsomme produkter bør der indføres en ordning med importlicenser; endvidere bør listen over disse produkter fastsættes;

Kommissionens forordning (EØF) nr. 3719/88 af 16. november 1988 om fælles gennemførelsesbestemmelser for import- og eksportlicenser samt forudfastsættelsesattester for landbrugsprodukter (3), senest ændret ved forordning (EF) nr. 2137/95 (4), bør anvendes med forbehold af de specifikke bestemmelser i nærværende forordning;

disse licenser bør udstedes straks efter ansøgningen; sikkerhedsbeløbet bør fastsættes på et niveau, der sikrer, at ordningen kan fungere tilfredsstillende; under hensyn til kendetegnene for markedet for det pågældende produkt bør licensernes gyldighedsperiode fastsættes til 30 dage inden for perioderne vedrørende de i licenserne angivne KN-koder;

for bedre at kunne vurdere udviklingen i samhandelen med tredjelande bør det forlanges, at oprindelseslandet angives, og at importøren indfører fra det nævnte land; under hensyn til kendetegnene for markedet for det pågældende produkt bør der fastsættes bestemmelser, der gør det muligt at ændre oprindelseslandet en enkelt gang;

for at ordningen med importlicenser kan administreres hurtigt og effektivt, bør medlemsstaterne regelmæssigt meddele Kommissionen de i licensansøgningerne angivne mængder samt de uudnyttede eller kun delvis udnyttede mængder; Kommissionens forordning (EØF) nr. 886/87 af 27. marts 1987 om medlemsstaternes fremsendelse af oplysninger til Kommissionen om indførsel af spiseæbler (5), senest ændret ved forordning (EF) nr. 997/95 (6), bør ophæves;

indførelsen af ordningen med importlicenser foregriber ikke ordningens udskiftning med en procedure for hurtig edb-registrering af indførsler, så snart denne procedure juridisk og i praksis kan iværksættes; der vil blive foretaget en evaluering i denne forbindelse den 31. december 1997;

Forvaltningskomitéen for Frugt og Grøntsager har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

Produkter i bilaget til denne forordning kan kun overgå til fri omsætning i Fællesskabet, hvis der forelægges en importlicens, som udstedes af de berørte medlemsstater til alle, der ansøger herom, uanset hvor i Fællesskabet de er etableret.

Artikel 2

Medmindre andet er bestemt i nærværende forordning, anvendes bestemmelserne i forordning (EØF) nr. 3719/88.

Artikel 3

1. Importlicenserne udstedes mod en sikkerhedsstillelse på 1,5 ECU/100 kg netto. Sikkerheden fortabes helt eller delvis, hvis de i licensen anførte mængder ikke eller kun delvis overgår til fri omsætning i licensens gyldighedsperiode.

2. Importlicensen udstedes samme dag, som ansøgningen indgives.

3. Licenserne skal indeholde de ottecifrede KN-koder for de produkter, der findes i bilaget.

4. Importlicenserne er gyldige i 30 dage regnet fra udstedelsesdatoen som fastsat i stk. 2 inden for perioderne vedrørende de i bilaget omhandlede KN-koder.

Artikel 4

1. I licensansøgningen og i selve importlicensen anføres produktets oprindelsesland i rubrik 8, jf. modellen i bilag I til forordning (EØF) nr. 3719/88. Importlicensen er kun gyldig for produkter med oprindelse i det land, der er anført i rubrik 8.

2. Licensindehaveren kan en enkelt gang ansøge om at få oprindelseslandet ændret; i så fald finder følgende regler anvendelse:

a) Ansøgningen om ændring af oprindelseslandet:

- indgives til det organ, som har udstedt den oprindelige licens

- ledsages af den oprindelige licens og af eventuelle partiallicenser

- omfattes af bestemmelserne i artikel 13, artikel 14, stk. 1, og artikel 15 i forordning (EØF) nr. 3719/88.

b) Det organ, som har udstedt licensen, beholder den oprindelige licens og eventuelle partiallicenser og udsteder en erstatningslicens og i givet fald en eller flere erstatningspartiallicenser.

c) Erstatningslicensen og den eller de eventuelle erstatningspartiallicenser skal:

- udstedes for en produktmængde, som forhøjet med tolerancen svarer til den disponible mængde på det erstattede dokument

- i rubrik 20 indeholde nummeret og i givet fald datoen på det erstattede dokument

- i rubrik 8 indeholde navnet på det nye oprindelsesland

- i de øvrige rubrikker indeholde samme angivelser som det erstattede dokument, især samme dato for gyldighedsperiodens udløb.

Artikel 5

1. Medlemsstaterne meddeler Kommissionen følgende:

a) De mængder, der er ansøgt om importlicens for, med angivelse af KN-koden og datoen for indgivelsen af den pågældende ansøgning samt opdelt efter oprindelsesland.

b) For importlicenser, der ikke er udnyttet eller kun udnyttet delvis, de mængder, der svarer til forskellen mellem de mængder, der er afskrevet på bagsiden af licenserne, og de mængder, der er udstedt licenser for.

c) De mængder, for hvilke oprindelsen er blevet ændret, jf. artikel 4, stk. 2.

Disse meddelelser fremsendes pr. telefax senest kl. 12 (belgisk tid) således:

- hver onsdag for ansøgninger indgivet mandag og tirsdag

- hver fredag for ansøgninger indgivet onsdag og torsdag

- hver mandag for ansøgninger indgivet fredag ugen før.

2. Er der ikke indgivet licensansøgninger i en af de perioder, der er nævnt i stk. 1, underretter medlemsstaterne Kommissionen herom på de i stk. 1 nævnte dage.

Artikel 6

Forordning (EØF) nr. 886/87 ophæves.

Artikel 7

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes fra den 1. september 1996.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 30. juli 1996.

På Kommissionens vegne

Franz FISCHLER

Medlem af Kommissionen

(1) EFT nr. L 118 af 20. 5. 1972, s. 1.

(2) EFT nr. L 132 af 16. 6. 1995, s. 8.

(3) EFT nr. L 331 af 2. 12. 1988, s. 1.

(4) EFT nr. L 214 af 8. 7. 1995, s. 21.

(5) EFT nr. L 85 af 28. 3. 1987, s. 16.

(6) EFT nr. L 101 af 4. 5. 1995, s. 16.

BILAG

>TABELPOSITION>